ವರುಣನ ಆರ್ಭಟ: ಹೊರಗೆ ಬಾರದ ಜನ ತುಮರಿ: ಎಡೆ ಬಿಡದೆ ಸುರಿಯುತ್ತಿರುವ ಮಳೆ ಶನಿವಾರವೂ ಮುಂದುವರಿದಿದ್ದು, ಸಿಗಂದೂರುಕಳಸವಳ್ಳಿ ಭಾಗದಲ್ಲಿ ಜನರು ಮನೆಯಿಂದ ಹೊರಗೆ ಬಾರದ ಪರಿಸ್ಥಿತಿ ನಿರ್ಮಾಣವಾಗಿದೆ. ಸಾಗರ ತಾಲ್ಲೂಕು ಸೇರಿ ಶರಾವತಿ ಹಿನ್ನೀರಿನ ಕಣಿವೆ ಪ್ರದೇಶದಲ್ಲಿ ಸುರಿಯುತ್ತಿರುವ ಮಳೆಯಿಂದಾಗಿ ಸಿಗಂದೂರು ಚೌಡೇಶ್ವರಿ ದೇವಸ್ಥಾನದಲ್ಲಿ ನಾಲ್ಕೈದು ದಿನಗಳಿಂದ ಭಕ್ತರ ಸಂಖ್ಯೆ ಇಳಿಮುಖವಾಗಿದೆ. ಸದಾ ಜನದಟ್ಟಣೆಯಿಂದ ಇರುವ ಹೊಳೆಬಾಗಿಲು ಲಾಂಚ್ ಜನರಿಲ್ಲದೆ ಬಿಕೋ ಎನ್ನುತ್ತಿತ್ತು. ಕರೂರು ಹೋಬಳಿಯ ತುಮರಿ, ಬ್ಯಾಕೋಡು, ಕಟ್ಟಿನಕಾರು, ಮಾರಲಗೋಡು, ಬರುವೆಯಲ್ಲಿ ಉತ್ತಮ ಮಳೆಯಾಗುತ್ತಿರುವುದರಿಂದ ಹಿನ್ನೀರಿನ ಹೊಳೆಬಾಗಿಲಿನ ತಟದಲ್ಲಿ ನೀರಿನ ಪ್ರಮಾಣ ಏರಿಕೆಯಾಗುತ್ತಿದೆ. ಪುನರ್ವಸು ಮಳೆಯ ಆರ್ಭಟಕ್ಕೆ ಎಸ್.ಎಸ್. ಭೋಗ್ ಗ್ರಾಮ ಪಂಚಾಯಿತಿಯಲ್ಲಿನ ಆಡಗಳಲೆಯ ಬಳಿ ಸಂತೋಷ ಹಾಗೂ ಜಿನದತ್ತ ಎಂಬುವವರ ಅಡಿಕೆ ತೋಟದ ಮೇಲೆ ಬೃಹತ್ ಬಂಡೆ ಕುಸಿದು ಬಿದ್ದಿದೆ. 6 ಎಕರೆ ಅಡಿಕೆ ತೋಟ ಹಾನಿಯಾಗಿದ್ದು, ಗದ್ದೆಗಳು ಜಲವೃತವಾಗಿದೆ. ಕೊಚ್ಚಿ ಹೋದ ಮಣ್ಣು ಬ್ಯಾಂಕ್: ಕುದರೂರು ಗ್ರಾಮದ ಸುಳ್ಳಳ್ಳಿಯಿಂದ ಹೋನಗೋಡು ಸೇತುವೆ ಮಣ್ಣು ಬ್ಯಾಂಕ್ ಸಂಪೂರ್ಣ ಕುಸಿದ ಪರಿಣಾಮ ಸುಮಾರು 25 ಕುಟುಂಬಗಳಿಗೆ ಸಂಪರ್ಕ ಕಡಿತಗೊಳ್ಳುವ ಆತಂಕ ಎದುರಾಗಿದೆ. ಚನ್ನಗೊಂಡ ಗ್ರಾಮದ ಹೆಗ್ಗದ್ದೆ, ಹೆಮಡೆ, ಯಮಗಳಲೆ, ಅರಮನಕೊಪ್ಪ ಹಳ್ಳಿಗಳ ಸುಮಾರು 45ಕ್ಕೂ ಅಧಿಕ ಮನೆಗಳಿಗೆ ವಿದ್ಯುತ್ ಸಂಪರ್ಕ ಕಡಿತಗೊಂಡಿದೆ. ವಿದ್ಯುತ್ ಹಾಗೂ ನೆಟ್ವರ್ಕ್ ಇಲ್ಲದೆ 15 ದಿನಗಳಿಂದ ರೈತರು ಹಾಗೂ ವಿದ್ಯಾರ್ಥಿಗಳು ಸಂಕಷ್ಟಕ್ಕೆ ಒಳಗಾಗಿದ್ದಾರೆ. ಭಕ್ತರ ಸಂಖ್ಯೆ ಇಳಿಮುಖ: ವಾರಾಂತ್ಯದಲ್ಲಿ ಸಿಗಂದೂರಿಗೆ ಬೆಂಗಳೂರು, ಮೈಸೂರು, ಹುಬ್ಬಳ್ಳಿ, ಉತ್ತರ ಕನ್ನಡ ಸೇರಿ ರಾಜ್ಯದ ವಿವಿಧ ಭಾಗಗಳಿಂದ ಸಾವಿರಾರು ಜನರು ಬರುತ್ತಿದ್ದರು. ಆದರೆ, ರಾಜ್ಯದ ಇತರೆ ಜಿಲ್ಲೆಗಳಲ್ಲಿಯೂ ಸಾಕಷ್ಟು ಮಳೆಯಾಗುತ್ತಿರುವ ಹಿನ್ನೆಲೆಯಲ್ಲಿ ಭಕ್ತರ ಸಂಖ್ಯೆ ಸಾಕಷ್ಟು ಕಡಿಮೆಯಾಗಿದೆ. ವಾರಾಂತ್ಯದಲ್ಲಿ ಭಕ್ತರ ಸಂಖ್ಯೆ ಹೆಚ್ಚಾದರೂ ದೇವಿಯ ದರ್ಶನಕ್ಕೆ ಬರುವ ಭಕ್ತರಿಗೆ ಮೂಲಸೌಕರ್ಯ ಸೇರಿದಂತೆ ಎಲ್ಲಾ ಸುರಕ್ಷತಾ ಕ್ರಮಗಳನ್ನು ತೆಗೆದುಕೊಳ್ಳಲಾಗಿದೆ ಎಂದು ದೇವಸ್ಥಾನದ ಪ್ರಧಾನ ಕಾರ್ಯದರ್ಶಿ ರವಿಕುಮಾರ್ ಎಚ್.ಆರ್. ತಿಳಿಸಿದರು.